IPL সরানো কোনও রাজনৈতিক সিদ্ধান্ত নয়, তৃণমূলকে কড়া আক্রমণ রাজীব শুক্লার

ওয়েব ডেস্ক: কাল, মঙ্গলবার আইপিএল ফাইনালের (IPL Final 2025) কাউন্ট ডাউন শুরু হয়ে গিয়েছে। এখনও মাঠ (Venue) বিতর্ক থামছে না। কলকাতার (Kolkata) দর্শকদের মন খারাপ করে আইপিএল ২০২৫ এর ফাইনাল সরিয়ে নিয়ে যাওয়া হয়েছে গুজরাতে (Gujarat)। যে ঘটনায় অভিযোগ উঠেছিল, কেন্দ্রীয় স্বরাষ্ট্রমন্ত্রী অমিত শাহের পুত্র জয় শাহকে খুশি করতে তাঁর নিজের রাজ্যে ফাইনাল সরানো হয়েছে। কলকাতাকে বঞ্চনা করা হয়েছে। যে বৃষ্টির কথা বলে ম্যাচ সরানো হয়েছে। রবিবারও সেই বৃষ্টির জেরে দ্বিতীয় কোয়ালিফায়ার ম্যাচ ওই নরেন্দ্র মোদি স্টেডিয়ামে ভেস্তে যাচ্ছিল প্রায়। অথচ তখন কলকাতার মাঠ ঝলমল করছিল। এবার এই ঘটনায় নাম না করে বিসিসিআইয়ের ভাইস প্রেসিডেন্ট রাজীব শুক্লা তৃণমূলকে আক্রমণ করলেন। রাজীব শুক্লা বিসিসিআইয়ের কার্যকরী সভাপতি হতে পারেন। তার আগে বোর্ডের হয়ে ব্যাট ধরলেন।

পিটিআকে দেওয়া এক ইন্টারভিউতে রাজীব বলেন, আইপিএলের ফাইনাল ভেনু সরানোর ক্ষেত্রে কোনও রাজনৈতিক কারণ নেই। এক সপ্তাহ আইপিএল স্থগিত না করতে হলে কলকাতাতেই ফাইনাল হত। শিডিউল পরিবর্তনের পর আবহাওয়ার পূর্বাভাস উদ্বেগের বিষয় হয়ে দাঁড়ায়। এছাড়া ব্রডকাস্টাররা জানায় ওই সময় কলকাতার আবহাওয়া ভালো থাকবে না। বৃষ্টির কম ঝুঁকির জায়গায় সেই জন্য ম্যাচ সরানো হয়। সব অপশন খতিয়ে দেখে সিদ্ধান্ত হয়েছে। এর আগেও অন্যত্র ম্যাচ সরানো হয়েছে। এর পিছনে রাজনৈতিক কারণ নেই।

আরও পড়ুন: নতুনের হাতে কাল আইপিএল ট্রফি, বৃত্ত পূর্ণ হবে বিরাটের? শ্রেয়স কি জবাব দেবেন শাহরুখকে?

উল্লেখ্য, মুখ্যমন্ত্রী মমতা বন্দ্যোপাধ্যায় কলকাতা থেকে আইপিএল ফাইনাল সরানো নিয়ে মুখ খুলেছিলেন। তিনি কেন্দ্রীয় সরকারের সমালোচনা করে প্রশ্ন তুলেছিলেন, কেন সব ম্যাচ গুজরাতে করা হয়? কেন কর্ণাটক, কেরল, বাংলায় হয় না? ক্রীড়ামন্ত্রী অরূপ বিশ্বাস কেন্দ্রীয় সরকারকে এই নিয়ে তোপ দাগেন। গত বৃহস্পতিবার নব মহাকরণে সাংবাদিক সম্মেলনে তিনি কলকাতা পুলিশ কমিশনার মনোজ কুমার ভার্মা, ক্রীড়া দফতরের প্রধান সচিব রাজেশ কুমার সিনহা পাশে নিয়ে বলেছিলেন বোর্ডের এই সিদ্ধান্ত রাজনৈতিক উদ্দেশ্য প্রণোদিত। তিনি বলেছিলেন, ‘‘মুখ্যমন্ত্রী মমতা বন্দ্যোপাধ্যায়ের সরকারের বিরোধিতা করছেন করুন। কিন্তু বাংলার ক্রিকেটপ্রেমীদের বঞ্চিত করা হল কেন?’’

এই ঘটনায় চাপে পড়ে যায় রাজ্য বিজেপি। কলকাতাবাসী এই ঘটনায় ক্ষুব্ধ। আগামী বছর বাংলায় বিধানসভা ভোট। কুল রাখি না মান রাখি দশা রাজ্য বিজেপির। রাজ্য সভাপতি সুকান্ত মজুমদার আবার সাফাই দেন, নিরাপত্তার কারণে ম্যাচ সরানো হয়েছে।