টেস্টে ৫৫০ উইকেটের মাইলস্টোন পেরলেন লায়ন

ওয়েব ডেস্ক: টেস্ট ক্রিকেটে ৫৫০ উইকেট নিয়ে ফেললেন অস্ট্রেলিয়ার অফস্পিনার নাথান লায়ন (Nathan Lyon)। শ্রীলঙ্কা বনাম অস্ট্রেলিয়া দ্বিতীয় টেস্টের তৃতীয় ইনিংসে দীনেশ চান্দিমলকে আউট করে মাইলস্টোন ছুঁলেন তিনি। এরপর ৫৫১তম উইকেট নিয়ে পেরিয়ে গেলেন সেই মাইলস্টোন। তাঁর সামনে এখন তাঁরই দেশের কিংবদন্তি পেসার গ্লেন ম্যাকগ্রা (Glen McGrath), যাঁর ঝুলিতে রয়েছে ৫৬৩ উইকেট। ৩৭ বছর বয়সি লায়ন আর একটা মরসুম খেললে ম্যাকগ্রাকে টপকে যাবেন।

টেস্টে সর্বোচ্চ উইকেট শিকারিদের তালিকায় এখন সপ্তম স্থানে আছেন অজি অফস্পিনার। প্রথম থেকে ষষ্ঠ স্থানে রয়েছেন মুথাইয়া মুরলীধরন (৮০০), শেন ওয়ার্ন (৭০৮), জেমস অ্যান্ডারসন (৭০৪), অনিল কুম্বলে (৬১৯), স্টুয়ার্ট ব্রড (৬০৪) এবং গ্লেন ম্যাকগ্রা (৫৬৩)।

আরও পড়ুন: ম্যাগুয়ারের বিতর্কিত গোলে শেষ মুহূর্তে জিতল ম্যান ইউ

Now it’s Nathan Lyon who strikes for the 550th time in Test cricket!

A quality catch from Webster to dismiss Chandimal and Sri Lanka suddenly three down ?#SLvAUS pic.twitter.com/5JtDEVkA3y

— 7Cricket (@7Cricket) February 8, 2025

প্রসঙ্গত, ঘরের মাঠে হোয়াইটওয়াশ হওয়ার আশঙ্কায় শ্রীলঙ্কা। প্রথম টেস্টে এক ইনিংস এবং ২৪২ রানের বিশাল ব্যবধানে জিতেছিল স্টিভ স্মিথের (Steve Smith) দল। দ্বিতীয় টেস্টে অনেকটা লড়াই দিচ্ছে তারা। টসে জিতে ব্যাট নিয়ে প্রথম ইনিংসে ২৫৭ রানে অল আউট হয়ে যায় ধনঞ্জয় ডি সিলভার দল। জবাবে ৪১৪ করে অস্ট্রেলিয়া। এই মুহূর্তে পাঁচ উইকেট হারিয়ে ১৪৮ রান করেছে শ্রীলঙ্কা। এখনও ৯ রানে পিছিয়ে। তবে ১৫০ রানের লিড দিতে পারলে অঘটন ঘটতে পারে।

প্রসঙ্গত, এই ম্যাচেই টেস্ট কেরিয়ারের ৩৬তম শতরান করেছেন স্টিভ স্মিথ। ছুঁয়েছেন জো রুট (Joe Root) এবং রাহুল দ্রাবিড়কে (Rahul Dravid)। তাঁর সামনে এখন পরপর কুমার সঙ্গাকারা (৩৮), রিকি পন্টিং (৪১), জাক কালিস (৪৫) এবং শচীন তেন্ডুলকর (৫১)।